Hulp sal nie gou beskikbaar wees vir swaar getrefde lugvaartbedryf in SA nie - Corona Krisissentrum
Tuis / COVID-19 / Hulp sal nie gou beskikbaar wees vir swaar getrefde lugvaartbedryf in SA nie
Hulp sal nie gou beskikbaar wees vir swaar getrefde lugvaartbedryf in SA nie
Deur Cindy Venter
Die lugvaartbedryf in Suid-Afrika is een wat alreeds swaar kry – dit is al lank reeds die geval en die Covid-19-pandemie sit nou net die kersie op die koek.
Op 25 Maart 2020 het besigheidsreddingspraktisyns 'n versoek by die hooggeregshof ingedien om SA Express te likwideer. Die regering het aangedui dat hulle 'n besluit sal neem nadat hulle die aansoek verwerk het. Hulle was in die verlede gekant teen die besluit. Dit het gevolg nadat SA Express reeds in Maart 2020 nie salarisse aan hulle 691 werknemers kon betaal nie.
Kulula en British Airways het op hul sosialemediabladsye aangedui dat alle vlugte opgeskort is, maar weer op 19 April 2020 hervat sal word, terwyl FlySafair aangedui het hy sal weer vanaf 20 April 2020 vlugte hervat. Mango het gesê dat kliënte wat vlugte bespreek het tot en met 30 April 2020 tegemoet gekom sal word met veranderinge. Volgens Cathy Powell, publiekeregkenner, kan die afsonderingstydperk moontlik verleng word. Ons lugvaartsektor is reeds onder druk en die verlenging van die afsonderingstydperk sal dit amper onmoontlik maak om die lugrederye te red.
Joachim Vermooten, 'n lugvaart ekonoom, sê dat binnelandse lugrederye nie die pandemie sal oorleef indien die staat nie hulp verleen nie. Dondo Mogajane, die Nasionale Tesourie se sekretaris-generaal, het aangedui dat die lugvaartbedryf se versoek om staatshulp heel agter in die ry staan. Daar moet in hierdie stadium voorsiening gemaak word vir ons gesondheidsorgsektor en hulle sal noodsaaklike dienste prioritiseer, selfs nadat die afsonderingstydperk verby is. Data wat ingesamel is van die Air Transport Association (IATA) dui daarop dat die hersteltydperk vir lugrederye 6 tot 7 maande kan duur nadat so 'n pandemie verby is.
Internasionale vlugte in die toerismebedryf dra weekliks 13 miljoen rand by tot die Wes-Kaapse ekonomie, en David King, projekbestuurder by Air Access, is wel positief dat die sektor vinnig kan herstel en selfs sal groei nadat die krisis verby is.
Indien jy inligting verlang oor hoe om 'n aansoek doen by die werkloosheidsversekeringsfonds (WVF) in te dien, volg die skakel: https://corona.org.za/vraag-en-antwoord-rakende-covid-19/. Jy kan ook 'n e-pos stuur na covid19ters@labour.gov.za
https://www.businesslive.co.za/bd/national/2020-03-29-government-still-deciding-whether-to-oppose-sa-express-liquidation/